OpenLLM-France/wikimedia huggingface dataset:
# Illot de Binicodrell

L'Illot de Binicodrell és un illot situat davant la platja de Binigaus, en el terme municipal d'Es Migjorn Gran, Menorca. Destaca la presència de la sargantana endèmica Podarcis lilfordi codrellensis.
# Ilmenau (Elba)

L'Ilmenau (en baix alemany ídem) és un riu d'Alemanya que neix de la confluència dels rius Gerdau i Stederau a Veerßen un barri de la vila d'Uelzen a l'estat de Baixa Saxònia i que desemboca a l'Elba entre Stöckte i Hoopte, dos nuclis de Winsen an der Luhe i a l'estat de Baixa Saxònia. És el riu més llarg de la landa de la Lüneburger Heide.
La qualitat de l'aigua és de categoria II-III (mitjanament po·luit).
El riu és navegable sobre 28,84 km des de Lüneburg cap a l'Elba, fins a la resclosa Fahrenholz segons la Norma de Freycinet, enllà de classe III. D'ençà que una serradora va cessar el transport fluvial i una embarcació d'excursions també va parar el servei regular, el significat de l'Ilmenau per al transport s'ha reduït.Ek 2009 va inaugurar-se un carril bici de 120 km de Bad Bodenteich fins a la desembocadura a l'Elba, que utilitza en part l'antic camí de sirga. Entre Uelzen i Lünenburg és popular per excursions en canoa i caiac.

## Rescloses

Rescloses :
| Localitat | llargada | amplada | profunditat |
| Fahrenholz | 45,00m | 6,50 m | depèn de la marea |
| Wittorf | 45,00m | 6,50 m | depèn de la marea |
| Bardowick | 45,00m | 6,50 m | depèn de la marea |
Per l'orari de les rescloses vegeu «Ilmenau», al web Flussinfo. No hi ha cap peatge de resclosa per a les embarcacions esportiues.
* Molí a Medingen
* Molí de l'Abat (Abtsmühle) a Lüneburg
* Molí del Consell (Ratsmühle) a Lüneburg
* Antic port fluvial de Lüneburg

## Afluents

* Riba dreta: Wipperau, Röbbelbach, Wohbeck, Vierenbach, Dieksbach, Neetze-Kanal, Neetze, Ilaugraben
* Riba esquerra: Bienenbütteler Mühlenbach, Barnstedt Melbecker Bach, Hasenburger Mühlenbach, Luhe

## Llocs d'interès

* La ciutat de Lüneburg i els dos antics molíns de la ciutat
* El sender per a vianants i ciclistes
* El tram per caiac i canoa entre Uelzen i Luneburg
* La landa de la Lüneburger Heide

## Referències

* ↑ «Ilmenau (Elba)». Gran Enciclopèdia Catalana. Barcelona: Grup Enciclopèdia Catalana.
* ↑ Niedersächsichter Landesbetrieb für Wasserwirtschaft, Küsten- und Naturschutz (NLWKN), «Teileinzugsgebiet Ilmenau-Quelle» (Conca de la font de l'Ilmenau), web del servei del medi ambient de Baixa Saxònia [consulta el 17 de desembre de 2012]
* ↑ NLWKN, «Conca central »
* ↑ NLWKN, «Teileinzugsgebiet Ilmenau-Luhe» (Conca nord)
* ↑ «Längen (im km) der abgabepflichtigen Binnenwasserstraßen des Bundes» (Llargària de les vies navegables interiors de la República Federal subjecte a contribucions) Arxivat 2012-03-03 a Wayback Machine., estat de desembre 2011,pàgina 2
* ↑ Elektronischer Wasserstraßen-Informationsservice (en català: Servei electrònic d'informació sobre les vies navegables) Arxivat 2012-12-02 a Wayback Machine., Wasser- und Schifffahrtsverwaltung des Bundes (Gestió de l'aigua i de la navegació de la República Federal), 16 d'octubre de 2012
             A Wikimedia Commons hi ha contingut multimèdia relatiu a: Ilmenau
# Imaginisme

L'imaginisme (anglès: imagism) va ser un moviment literari circumscrit a l'avantguarda angloamericana.
Els seus poetes cercaven la precisió en la imatge i un llenguatge clar i punyent. Els imaginistes rebutjaven el sentiment i la forma discursiva pròpia de la major part de la poesia romàntica i victoriana. L'actitud de trencament dels imaginistes, és contrària a la dels poetes georgians, que en primer lloc volien la continuïtat amb la tradició. Els imaginistes publicaven col·lectivament sota el nom “Imagist” durant el període 1914-1917. Entre els seus membres es troben alguns dels autors més importants de la tradició modernista en llengua anglesa, alguns dels quals foren més importants en camps aliens a la poesia.
El centre d'aquest moviment era Londres i els seus practicants provenien de Gran Bretanya, Irlanda i els Estats Units. Una de les característiques més inusuals per a l'època és la gran quantitat de dones pertanyents al moviment i que foren importants en el seu desenvolupament. L'imaginisme és també significant com a primer moviment modernista en llengua anglesa. En paraules de T.S. Eliot, “El point de repère que es pren normalment i convenientment com punt d'inici de la poesia moderna és el grup denominat “imaginistes” a Londres el 1910”.
A l'època en la qual sorgiren els poetes imatgistes, Longfellow i Tennyson eren considerats com els grans noms de la poesia, i el públic admirava el to ocasionalment moralitzador dels seus escrits. En canvi, l'imatgisme cercava un retorn al que anomenava valors “clàssics”, com la presentació directa i l'economia de llenguatge, a més de la voluntat d'experimentar amb versificacions no tradicionals. El focus del seu plantejament és la “cosa” quant a “cosa”: la voluntat d'aïllar una imatge solitària per tal de revelar la seva essència, portant al terreny de la poesia tècniques contemporànies de l'art d'avantguarda com el cubisme. Tot i que l'imatgisme vol aïllar els objectes mitjançant allò que Ezra Pound anomenava “detalls lluminosos”, el mètode ideogramàtic de Pound consistia a juxtaposar instàncies concretes per expressar una abstracció, de forma semblant a la manera en la qual el cubisme sintetitza múltiples perspectives en una sola imatge.

## Vegeu també

* imaginisme rus
* Imaxinismo

## Referències

* ↑ «Imaginisme». Gran Enciclopèdia Catalana. Barcelona: Grup Enciclopèdia Catalana.
* ↑ Brooker, Jewel Spears (1996). Mastery and Escape: T. S. Eliot and the Dialectic of Modernism (University of Massachusetts Press). ISBN 1-55849-040-X, p. 46.
* ↑ Michael Davidson, Ghostlier Demarcations, modern poetry and the material world, University of California Press, 1997, pàgines 11–13. ISBN 0-520-20739-4
# Imaginisme rus

L'imaginisme rus, imatgisme o imaginisme (rus: Имажини́зм Imaginizm) fou un moviment d'avantguarda literària, essencialment poètica, que existí a Rússia després de la Revolució de 1917. Va ser fundat oficialment el 1918 a Moscou per un grup de poetes que inclouen Anatoli Marienhof, Vadim Xerxenévitx i Serguei Iessenin, amb la voluntat de distanciar-se dels futuristes. El seu nom pot haver estat inspirat per l'imaginisme anglès i estatunidenc. Estilísticament es consideren hereus de l'ego-futurisme. Els imaginistes creaven poesia basant-se en seqüències d'imatges xocants i extraordinàries. Empraven un gran nombre de metàfores, sovint encadenant-les en els seus poemes. Entre els altres membres del grup es poden esmentar Rúrik Ivnev, Aleksandr Kussikov, Ivan Gruzinov, Matvei Roizman i l'important dramaturg Nikolai Erdman. El gener de 1919 van publicar un manifest, la major part del qual va ser redactat per Xerxenèvitx. Molts dels imaginistes eren lliurepensadors i ateus. L'imaginisme tenia el seu centre a les dues grans ciutats russes de Moscou i Sant Petersburg, si bé comptaven també amb altres grups a Kazan, Saransk i a Ucraïna. Els imaginistes organitzaren quatre editorials de poesia, una de les quals portava el mateix nom del moviment, i publicava la revista lírica Гостиница для путешествующих в прекрасном ("Casa d'hostes per als viatgers a la bellesa").
El grup es dissolgué el 1925, i el 1927 va quedar liquidat oficialment. La seva influència, si més no, segueix sent forta a Rússia. Alguns dels poemes de Iessenín i Xerxenèvitx, les memòries de Marienhof i les obres d'Erdman encara es publiquen i sempre tenen demanda. Després de la desaparició del grup, els "joves imaginistes" es van declarar seguidors de la tendència durant la dècada de 1930, de la mateixa manera que els "meloimaginistes" es relacionaven amb el grup original als anys de 1990.

## Referències

* ↑ «Мелоимажинисты». [Consulta: 30 desembre 2017].

## Bibliografia secundària

* Markov, V. Russian Imaginism 1919-1924. Gießen 1980.
* Nilsson, N. The Russian imaginists. Ann Arbor: Almgvist and Wiksell, 1970.
* Huttunen, T. Imazhinist Mariengof: Dendi. Montazh. Ciniki. Moscow: NLO, 2007.
* Ponomareff, C. "The Image Seekers: Analysis of Imaginists Poetic Theory, 1919-1924." The Slavic and East European Journal 12 (1986).
* Kudryavitsky, A. "Popytka zvuka." Novoe literaturnoe obozrenie 35 (1999).

## Vegeu també

* Edat de plata de la literatura russa
* Imaginisme, moviment en la literatura nord-americana
* Imaxinismo
# Immoble al carrer Còdols, 9

L'Immoble al carrer Còdols, 9 és una obra de Breda (Selva) protegida com a Bé Cultural d'Interès Local.

## Descripció

Edificació de planta baixa més un pis amb la coberta inclinada a dues aigües de teula àrab amb el carener paral·lel a la façana. Les obertures de la planta baixa i de la planta pis pertanyen a tipologies diferents: les de la planta baixa són rectangulars amb predomini de la proporció vertical mentre que la de la planta pis és quadrada. Aquesta finestra pot ser deguda a una reforma de mitjan segle xx. La façana està arrebossada i pintada.
# Impost de Mercaderies Indirecte

L'Impost de Mercaderies Indirecte (IMI) fou un impost indirecte del Principat d'Andorra que s'imposa en la producció interna de béns mobles i la importació d'aquests. L'impost va entrar en vigor l'1 de juliol de 1991 a partir de la Llei de l'Impost de Mercaderies Indirecte, del 26 de juny de 1991 en una sessió extraordinària del Consell General. Fou substituit, juntament amb altres impostos, per l'Impost general indirecte l'1 de gener del 2013Hi ha quatre tipus impositius segons el bé:
* 1%
* 4%
* 7%
* 12%

## Vegeu també

* Impost indirecte sobre la prestació de serveis empresarials i professionals (ISI)
* Impost indirecte sobre la producció interna (IPI)
* Impost indirecte sobre les activitats comercials (IAC)

## Referències

* 1 2 http://www.ccis.ad/ca/altres-documents/doc_download/221-la-llei-de-l-imi,-del-26-06-1991.html Arxivat 2014-11-29 a Wayback Machine. Govern d'Andorra,] Llei de l'Impost de Mercaderies Indirecte. PDF
* ↑ «Una nova figura: l'impost general indirecte». Diari d'Andorra, 30-11-2012. Arxivat de l'original el 2018-11-24. [Consulta: 23 novembre 2018].
# Incident Vela

L' Incident Vela, també conegut com el Flaix de l'Atlàntic Sud, va ser un "doble flaix" de llum detectat per un satèl·lit Vela el 22 de setembre de 1979, a prop les Illes del Princep Eduard a l'Antàrtida, al qual molts atribueixen un origen nuclear. Entre aquests, la teoria més estesa és que el flaix era de l'origen nuclear, resultat d'una prova nuclear conjunta entre Israel i Sud-àfrica. L'assumpte és encara avui en dia molt discutit.
# Incident del Village Market de Baraza-Kerubo

L'incident del Village Market de Baraza-Kerubo es refereix a un incident entre la llavors Presidenta Adjunta del Tribunal Suprem de Kenya, Nancy Makokha Baraza, i Rebecca Kerubo, que treballava com a guàrdia en el centre comercial del The Village Market a Nairobi. L'incident va donar lloc a la suspensió i posterior dimissió de la Presidenta Adjunta del Tribunal Suprem després de menys d'un any en el càrrec.

## Fets

El gener de 2012, els mitjans de comunicació locals van informar que s'havia produït un incident entre la Presidenta Adjunt del Tribunal Suprem i una guàrdia de seguretat. La Presidenta Adjunta del Tribunal Suprem, Nancy Baraza, va emetre una declaració negant les acusacions.
El gener de 2012, la Comissió de Serveis Judicials va formar un subcomitè per a investigar les denúncies que la Presidenta Adjunta del Tribunal Suprem, Nancy Baraza, havia agredit a una guàrdia de seguretat en el centre comercial The Village Market el 31 de desembre de 2011.
Posteriorment, la Comissió va recomanar la seva suspensió al President Mwai Kibaki i li va demanar que nomenés un tribunal per a investigar la seva conducta d'acord amb l'Article 168.4 de la Constitució. Després de la seva suspensió, una comissió formada per a investigar la seva conducta va recomanar la seva destitució del càrrec.
El 9 d'agost de 2012, la jutgessa Baraza va presentar un recurs d'apel·lació contra la recomanació d'un tribunal que fos acomiadada ja que argumentava que estava "insatisfeta" amb la decisió. El 18 d'octubre, Baraza va presentar la seva dimissió després de retirar la seva apel·lació al veredicte del tribunal suprem.

## Referències

* ↑ Deputy CJ denies mall gun threat – News. nation.co.ke (4 January 2012).
* ↑ Telewa, Muliro. (4 January 2012) BBC News – Kenyan senior judge Nancy Baraza in security guard row. Bbc.co.uk.
* ↑ JSC forms sub-committee to probe Baraza – News. nation.co.ke.
* ↑ JSC wants Baraza out – Politics. nation.co.ke (12 May 2011).
* ↑ Suspended Baraza to face tribunal – News. nation.co.ke.
* ↑ Tribunal calls for Deputy CJ Baraza's ouster for gross misconduct – News. nation.co.ke (31 December 2011).
* ↑ Baraza takes her fight to Supreme Court – News. nation.co.ke.
* ↑ Baraza resigns, withdraws appeal – News. nation.co.ke.
# Independente Esporte Clube

L'Independente Esporte Clube és un club de futbol brasiler de la ciutat de Santana a l'estat d'Amapá.

## Història

El club va néixer el 19 de gener de 1962. En la seva història destaquen cinc títols guanyats al campionat amapaense els anys 1982, 1983, 1989, 1995 i 2001.

## Palmarès

* Campionat amapaense:
** 1982, 1983, 1989, 1995, 2001

## Estadi

L'Independente Esporte Clube juga els seus partits a l'Estadi Antônio Vilela, anomenat Vilelão. L'estadi té una capacitat per a 5.000 espectadors.

## Referències

* ↑ Rodolfo Rodrigues. Escudos dos Times do Mundo Inteiro. Panda Books, 2009, p. 39.
* 1 2 3 Placar Guia 2011, 1350-C, 1-2011, pàg. 98.
* ↑ «Amapá State League - List of Champions». RSSSF, 13-04-2014. [Consulta: 1r juliol 2014].
# Indicador Públic de Renda d'Efectes Múltiples

L'Indicador públic de renda d'efectes múltiples (IPREM) és l'índex de referència a l'Estat espanyol pel càlcul del llindar d'ingressos en certes circumstàncies (com ara ajudes per l'habitatge, beques, subsidi d'atur…).
Fou introduït a la legislació l'1 de juliol del 2004 en substitució del Salari mínim interprofessional (SMI) la funció del qual s'ha reduït a l'àmbit laboral.
El 2004 doncs, la quantia de l'IPREM coincidí amb la de l'SMI. A partir del 2005, el creixement anyal de l'IPREM ha estat menor a la de l'SMI.
L'IPREM s'actualitza a principis de cada any a la Llei de Pressupostos. Entre el 2004 i el 2006 va créixer un 2% anual, és a dir, menys que l'IPC. Entre el 2006 i el 2007 va créixer un 4,2%.
| Any | IPREM diari | IPREM mensual (30 dies) | IPREM anyal (12 pagues) | IPREM anyal amb pagues extres (14 pagues) | Variació |
| 2004 | 15,35 € | 460,50 € | 5.526,00 € | 6.447,00 € | - |
| 2005 | 15,66 € | 469,80 € | 5.637,60 € | 6.577,20 € | 2,0% |
| 2006 | 15,97 € | 479,10 € | 5.749,20 € | 6.707,40 € | 2,0% |
| 2007 | 16,64 € | 499,20 € | 5.990,40 € | 6.988,80 € | 4,2% |
L'IPREM anyal amb pagues extres s'empra en substitució del Salari Mínim Interprofessional quan la normativa es refereix a l'SMI en còmpute anyal, tret que s'especifiqui que s'exclouen les pagues extraordinàries Per exemple, els límits d'ingressos per accedir a un Habitatge de Protecció Oficial es calculen a partir de múltiples de l'IPREM anual amb pagues extres.

## Vegeu també

* Salari mínim

## Notes

* ↑ «¿Qué es el IPREN y cómo lo calculas?». [Consulta: 10 novembre 2020].
* ↑ Institut Català del Sòl. Generalitat de Catalunya. . Institut Català del Sòl. Generalitat de Catalunya, 2012 [Consulta: 24 novembre 2012].
* ↑ Reial Decret-Llei 3/2004, del 25 de juny, per a la racionalització de la regulació de l'SMI i per a l'increment de la seva quantia.
* ↑ Reial Decret-Llei ley 3/2004, del 25 de juny, per a la racionalització de la regulació de l'SMI i per a l'increment de la seva quantia, article 2
* ↑ Llei 2/2004, del 27 de desembre, de Pressupostos Generals de l'Estat per a l'any 2005, Disposició Addicional Setzena
* ↑ Llei 30/2005, del 29 de desembre, de Pressupostos Generals de l'Estat per a l'any 2006, Disposició Addicional Vint-i-dosena
* ↑ Llei 42/2006, del 28 de desembre, de Pressupostos Generals de l'Estat per a l'any 2007, Disposició Addicional Trenta-unena
* ↑ Ibídem.
# Indicador de la mel gorjaestriat

L'indicador de la mel gorjaestriat (Indicator variegatus) és una espècie d'ocell de la família dels indicatòrids (Indicatoridae) que habita els boscos de ribera i arbres de la sabana de l'est de Sudan del Sud, sud-oest i sud d'Etiòpia, sud de Somàlia, nord-est i sud-est de la República Democràtica del Congo, Uganda, Ruanda, Burundi, Kenya, Tanzània, Zàmbia, Malawi, Moçambic, Zimbàbue, Angola i Sud-àfrica.
# Indie folk

L'indie folk és un gènere musical que sorgí a la dècada del 1990 per compositors d'indie rock i amb fortes influències del folk rock dels anys 1950, 1960 i 1970.
El gènere mescla les melodies de la guitarra acústica de la música popular tradicional amb instrumentació contemporània.
Inicialment, les bandes i músics més representatius del gènere, van ser: Ani DiFranco i Dan Bern.
Després de la dècada del 2000 es presenten altres bandes que s'uneixen al gènere com: Bright Eyes, The Decemberists, Iron & Wine, Beirut, Manel, Edward Sharpe and the Magnetic Zeros, Mumford & Sons, Jake Bugg, entre d'altres.

## Referències

* ↑ «What Exactly Is Indie Folk Music?». ThoughtCo.
# Infant Ferran d'Aragó

L'Infant Ferran d'Aragó (1248-1251) va ser el novè i últim fill de Jaume I i de Violant d'Hongria. Va morir als tres anys.

## Referències

* ↑ Papell Tardiu, J. «La darrera morada de Violant». Cultura i Paisatge. [Consulta: 14 febrer 2021].
# Infierno Oriental

L'Infierno Oriental o pic Oriental d'Infierno és una muntanya de 3.076 m d'altitud, amb una prominència de 23 m, que es troba al massís de Infierno-Argualas, a la província d'Osca (Aragó).

## Referències

* ↑ Buyse, Juan. Los Tresmiles del Pirineo, un estudio enciclopédico (en castellà). 3a. ed.. Barcelona: Martínez Roca, 1993 (Muntanyisme). ISBN 8427017340.
* ↑ Gómez Ortiz, Antonio; Semir, Ramon de. Panticosa - Formigal, Esc. 1:25.000. 1a edició. Granollers: Editorial Alpina, 1984 (E-25). ISBN 84-7011-069-1.
# Informe sobre el Desenvolupament dels Recursos Hídrics al Món

L'Informe sobre el Desenvolupament dels Recursos Hídrics al Món (en anglès: The United Nations World Water Development Report (WWDR)) és un informe mundial que proporciona una investigació exhaustiva autoritzada dels recursos d'aigua dolça del món. Es realitza cada tres anys i la produeix el World Water Assessment Programme.
L'informe examina la manera com es gestionen els recursos mundials d'aigua i els problemes de les diferents regions, com l'accés a l'aigua neta i la sanitat i els temes creuats que l'afectren com són l'energia, el canvi climàtic, l'agricultura i el creixement urbà. L'informe també ofereix recomanacions de com s'han de gestionar els recursos d'aigua de manera més sostenible.
El contingut de l'informe prové dels esforços coordinats de 26 agències de l'ONU que formen l'UN-Water, que treballa amb governs, organitzacions internacionals, organitzacions no governamentals i altres grups.

## Enllaços externs

* World Water Assessment Programme
* UN-Water

## Referències

* ↑ http://www.unesco.org/water/wwap
* ↑ http://www.unwater.org/documents.html Arxivat 2014-01-18 a Wayback Machine.
# Infrarrealisme

L'infrarrealisme és un moviment poètic fundat a Mèxic, D. F. en 1975 per un grup de vint poetes joves, entre els quals es trobaven Roberto Bolaño, Mario Santiago Papasquiaro, José Vicente Anaya, Rubén Medina i José Roses Ribeyro.
Els infrarrealistes, també coneguts simplement com a «infres», van prendre com a consigna la frase de Matta «volar-li la tapa del cervell a la cultura oficial». Més que per un estil definit, el moviment es va caracteritzar per la cerca d'una poesia lliure i personal, que representés la postura dels seus membres davant la vida, al marge de les convencions socials, de manera semblant al que van fer els poetes de la Generació beat dels anys 1950.
L'origen del terme és francès. L'intel·lectual Emmanuel Berl ho atribueix a un dels fundadors del surrealisme, l'escriptor i polític Philippe Soupault (1897-1990), qui va anar també un dels impulsors del dadaisme. Segons Bolaño, no obstant això, el nom va sorgir inicialment de la mà de l'artista xilè Roberto Matta (1911-2002), qui va encunyar el terme en la dècada de 1940, després que André Breton ho expulsés del surrealisme; així, Matta va ser l'únic «infrarrealista» fins que el nom del moviment va ser recuperat com a corrent literari. Un tercer antecedent del nom és proporcionat pel conte «La infra del drac», de l'escriptor rus Georgij I. Gurevich, originalment publicat en 1959, el qual és esmentat per Bolaño en el primer manifest infrarrealista. Està emparentat amb el dadaisme, i la seva etapa inicial, la més important, va durar fins a 1977, amb la partida de Papasquiaro i Bolaño a Europa. No obstant això, després de la tornada del primer a Ciutat de Mèxic en 1979, el moviment va continuar liderat per aquest, fins a la seva defunció en 1998. En l'actualitat, el moviment és mantingut per alguns dels seus membres originals, així com per altres nous.

## Referències

* ↑ Madariaga, Monserrat. Bolaño infra: 1975-1977. Los años que inspiraron 'Los detectives salvajes'.. Santiago, Chile: RIL Editores, 2010, p. 47-63. ISBN 978-956-284-763-6.
* ↑ >Madariaga, Monserrat. Bolaño infra: 1975-1977. Los años que inspiraron 'Los detectives salvajes'.. Santiago, Chile: RIL Editores, 2010, p. 83-100. ISBN 978-956-284-763-6.
* ↑ Madariaga, Monserrat. Bolaño infra: 1975-1977. Los años que inspiraron 'Los detectives salvajes'.. Santiago, Chile: RIL Editores, 2010, p. 29-44. ISBN 978-956-284-763-6.

## Bibliografia

* Madariaga, Monserrat. Bolaño infra: 1975-1977. Los años que inspiraron 'Los detectives salvajes'. Santiago, Chile: RIL Editores, 2010, p. 166. ISBN 978-956-284-763-6.
* Bolaño salvaje. II. Avinyonet del Penedés, Barcelona: Editorial Candaya, 2013, p. 544. ISBN 978-84-938903-8-4.
* Medina, Rubén. Perros habitados por las voces del desierto. Poesía infrarrealista entre dos siglos. México, D.F.: ALDVS, 2014. ISBN 978-607-774-289-0.
# Institut Català de Ciències del Clima

L'Institut Català de Ciències del Clima IC3 és una entitat pública sense ànim de lucre amb seu a Barcelona i que forma part del Programa de Centres de Recerca de la Generalitat de Catalunya. Es va crear el 2008. Actualment (2023) forma part del ISGlobal.

## Referències

* ↑ Universidad de Barcelona
* ↑ Ayuntamiento de Barcelona
* ↑ 324cat. «L'Institut Català de Ciències del Clima investigarà les dinàmiques climàtiques», 29-07-2008. [Consulta: 6 abril 2023].